KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2025. január 22-i ülésére)

Tárgy: 
döntés a TOP_Plusz-6.1.4-23 kódszámú felhívásra a duna-völgyi főcsatorna szabadszállás és kecel közötti szakaszának fejlesztése céljából benyújtani tervezett pályázat konzorciumi formában történő megvalósításáról
A Bács-Kiskun Vármegyei Közgyűlés 2024. november 29. napján, a 50/2024. (XI.29.) számú határozatával döntött támogatási kérelem benyújtásáról, a Duna-Völgyi Főcsatorna Szabadszállás és Kecel közötti szakaszának fejlesztése érdekében. A projektet a Bács-Kiskun Vármegyei Önkormányzat konzorciumi formában kívánja megvalósítani, vállalja a konzorciumvezetői feladatok ellátását. Konzorciumi partnerként a tárgyi projekt megvalósításába Szabadszállás, Fülöpszállás, Soltszentimre, Akasztó, Kiskőrös és Kecel településeket kívánja bevonni.
A Duna-völgyi főcsatorna Bács-Kiskun vármegye jelentős természeti adottsága, amely kiemelkedő turisztikai és ökológiai potenciállal rendelkezik. A főcsatorna nemcsak mezőgazdasági és vízgazdálkodási szempontból fontos, hanem a helyi közösségek és a vármegyénkbe látogató vízisportok, horgászat, és a természeti környezet iránt érdeklődő turisták számára vonzó célpont lehet. Az aktív turizmus fejlesztése egy hosszú távú folyamat és a sikeres eredmények eléréséhez a kormányzati támogatás, a helyi közösségek, önkormányzatok együttműködése és a magánszektor aktív részvétele is nélkülözhetetlen. A vármegyében már folyamatban lévő kerékpárturizmus fejlesztését remekül kiegészítheti a vízi turizmus fejlesztése, amelynek a TOP_PLUSZ-6.1.4-23 kódszámú, „Aktív turizmus fejlesztése” című felhívás kiváló lehetőséget biztosít.

A csatorna érinti a Kiskunsági Nemzeti Parkot, valamint Natura2000 és számos természetvédelmi területen is áthalad, ezért nagyon jó lehetőséget biztosít az aktív-és ökoturisztikai fejlesztések megvalósítására. A tervezett fejlesztéseknek köszönhetően egy vízitúra hálózat jön létre a Duna-völgyi főcsatornán, ahol biztonságos és kényelmes ki- és beszállási lehetőségek kialakítására kerül sor az összes szükséges átemelési pontnál. A fejlesztések részeként fedett pihenőhelyek és információs táblák várják a túrázókat a vízitúra megállóhelyeken, míg a túrapontokon mosdók, hajótárolók és közösségi helyiségek emelik a szolgáltatás színvonalát.

A cél az, hogy a Duna-völgyi-főcsatorna Szabadszállás és Kecel között húzódó szakaszának bejárása még vonzóbb és biztonságosabb legyen a hazai vízitúrázók számára. A tervezett szolgáltatások kialakításával, hatékony kommunikációval és marketingtevékenységgel a Duna-völgyi-főcsatorna az aktív turizmus egy keresett célpontjává válhat a jövőben. Az ökoturisztikai fejlesztések pedig hozzájárulhatnak a terület természeti értékeinek megőrzéséhez és a fenntartható turizmus elősegítéséhez

A benyújtani kívánt pályázat a Felhívásban szereplő „Aktív turisztikai hálózatok fejlesztése” tevékenységgel lehetőséget biztosít Duna-völgyi főcsatornán egy vagy akár három napos vízitúrák szervezésére.  Ez kerékpártúrákkal kombinálva támogatja a térség turizmusának erősítését.

A Felhívás alapján támogatási kérelem benyújtására a Bács-Kiskun Vármegye Önkormányzata (GFO 321) és annak többségi önkormányzati tulajdonú gazdasági társasága (GFO 11, 57) jogosult, támogatási kérelem benyújtására konzorciumi formában is van lehetőség.
A kérelmek benyújtására 2023.11.24. 00:00-tól 2025.02.15. 23:59-ig. között van lehetőség, online módon elektronikus kitöltőprogramon keresztül.

A pályázati kiírás alapján a támogatás intenzitása 100 %. 

Az igényelhető vissza nem térítendő támogatás maximális összege bruttó 800.000.000 Ft.

Fentiek figyelembevételével javaslom, hogy a Képviselő-testület a TOP_PLUSZ-6.1.4-23 kódszámú „Aktív turizmus fejlesztése” című pályázati felhívás keretében megítélhető támogatás elnyerése és a tervezett fejlesztések megvalósítása érdekében a határozat- tervezetben foglaltak szerint döntsön.
Kiskőrös, 2025. január 14.
Domonyi László sk.
   
    polgármester
HATÁROZAT-TERVEZET

A Képviselő-testület 
1. egyetért a Duna-Völgyi Főcsatorna Szabadszállás és Kecel közötti szakaszának fejlesztésével. 
2. egyetért azzal, hogy az Önkormányzat a Bács-Kiskun Vármegyei Önkormányzat konzorciumi partnereként a beruházás megvalósítása érdekében a TOP_PLUSZ-6.1.4-23 kódszámú „Aktív turizmus fejlesztése” című felhívásra – konzorciumi szinten összesen a bruttó 680.000.000,- Ft összegű - vissza nem térítendő pályázati forrás elnyerésére pályázatot nyújtson be, illetve a támogatási kérelem pozitív elbírálása esetén részt vegyen a projekt megvalósításában
3. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, valamint a pályázat benyújtásához szükséges konzorciumi megállapodás aláírására.

